Милошоски:  Силна американска поддршка за членство, очекуваме разумно однесување од Атина
Македонскиот министер за надворешни работи по средбата со американскиот државен секретар Кондолиза Рајс кажа дека нема држава-членка на
Министре Милошоски, само што завршивте со средбата со американскиот државен секретар Кондолиза Рајс. Дали од САД добивте гаранции дека на Самитот во Букурешт ќе се заложат Македонија да добие покана за членство во НАТО? Нема држава-членка на НАТО која посилно го поддржува зачленувањето на Република Македонија во НАТО и на целата Јадранска група. Затоа бевме задоволни што таа поддршка соодветствува со нашите стратешки односи со САД, со нашите односи со нив кога зборуваме за Авганистан, за Ирак, за прашањата во регионот, за сите оние прашања кои се од заеднички интерес. Што во случај на грчко вето? Дали на средбата со Рајс стана збор за ова? Ние ќе се потрудиме, што е во наша моќ, а претпоставувам и Вашингтон, до тоа да не дојде, затоа што проширувањето на НАТО е еднакво на успех. Македонија, Хрватска и Албанија во НАТО ќе значат успех и за НАТО, и за регионот, и за Грција, во секој случај, и очекуваме разумно однесување од страна на Атина. Што, во моментов, е најголемото нешто што стои на патот на Македонија да добие покана за НАТО – довршувањето на реформите, разликите околу името, или нешто трето? Со реформите сме на многу добар пат. Мислам дека сме земја која може да смета дека е квалификувана за членство. Ризичниот фактор е однесувањето на владата во Атина, која може наместо приоритетите на НАТО, пред себе да си ги постави своите внатрешно-политички и домашни приоритети. Во медиумите деновие се појавија најави дека или посредникот Нимиц, или САД ќе излезат со нов предлог во врска со името? Ваша реакција? Мислам дека кога разговараме на таа тема, господинот Нимиц е вистинската адреса. Јас не би си ја презел неговата улога и сметам дека е најдобро тој да даде коментар за таквите можни варијатни. Ваш коментар на изјавата на грчкиот министер за одбрана Евангелос Меимаракис на средбата во Минхен дека, парафразирам, Грција ќе ја води битката за името и ќе ја добие? Во однос на изјавата на господинот министер за одбрана Меимаракис, како министер за одбрана на Грција и како министер за одбрана на земја-членка на НАТО, ние ќе беме многу позадоволни да слушневме од него како сите ние заедно можеме да ја добиеме битката во Авганистан. НАТО не е за именување на земји, НАТО е нешто многу повеќе, и очекуваме од Грција да се однесува посериозно во овој контекст.